स्वतंत्रता नियंत्रित नहीं हुई तो स्वछंदता में बदल जाती है। स्वतंत्रता कहती है सब अपना-अपना काम करें और मैं भी अपने ढंग से अपना काम करूं। स्वछंदता कहती है मैं जब अपने ढंग से काम करूं तो कोई मुझे रोके-टोके नहीं। मैं किसी अनुशासन में बंधना नहीं चाहती। अनुशासन में यदि निजी स्वतंत्रता न रहे तो वह दबाव लगने लगता है। आज जब किसी व्यवस्था का अनुशासन लादा जाता है या कहें कि स्वेच्छा से उस अनुशासन से बंधना पड़े तो थोड़े दिन में लोग विद्रोह करने लगते हैं।
लंबे समय यदि मन को मारकर नियम को पालना पड़े तो फिर जब भी अवसर मिलेगा, मन विद्रोह या गलत काम कराएगा, इसलिए यदि अनुशासन को दबाव नहीं बनाना चाहते हों तो थोड़ा संयम को समझ लें। अनुशासन बाहर से आता है, संयम भीतर से जाग्रत होता है। संयम में चूंकि सहमति होती है, इसलिए वह दबाव नहीं बनाता। साने गुरुजी तो कहा करते थे कि संयम भारतीय संस्कृति की आत्मा है। यदि श्रेष्ठ कार्य करना हो तो अनुशासन और संयम दोनों का तालमेल बैठाना पड़ेगा। संयम को समझने के लिए कछुए का उदाहरण लिया जा सकता है। कछुए की विशेषता होती है कि जरा-सा खतरा आने पर पैरों को समेटकर ऐसा हो जाता है कि उसकी पीठ पर कोई आक्रमण नहीं हो सकता। संयम का मतलब है हमारी इंद्रियों का हम जब चाहें उपयोग करें और जैसे ही भोग-विलास या पतन का खतरा दिखे, उन्हें समेट लें।
संयम का मतलब कुछ छोड़ना नहीं है। इसका मतलब है यह जागरूकता कि इंद्रियों का सदुपयोग कैसे करें। जिसके पास संयम व अनुशासन का तालमेल बैठ जाए, वह जो भी काम करेगा, श्रेष्ठ होकर सफलता पर ही पूरा होगा।
पं. विजयशंकर मेहता
hin_Deva hin_Deva hin_Deva mai_Deva